Christian H. Hansen (DF), 2007-01-19:
Egentlig havde jeg lyst til at starte med at synge, men det må man nok ikke her.
Jeg vil blot citere fra en sang, hvor man egentlig starter med bare at sige: Tralalala, sikken dejlig dag, vi har i dag.
For det har vi faktisk.
Dette lovforslag fremsættes med henblik på at skabe grundlag for regeringens gennemførelse af EU's landdistriktspolitik.
Lovforslaget giver så ministeren administrativ mulighed for at fastsætte nogle regler om gennemførelse af forordningens enkelte støtteordninger, herunder hensyntagen til den nationale strategi og til det landdistriktsprogram, vi tidligere har drøftet her i Folketinget under bl.a. en forespørgselsdebat, og som Dansk Folkeparti er forligspartner i.
Min opfattelse af lovforslaget er, at det på mange områder har nogle gode og fremtidssikrede perspektiver for udviklingen af landdistrikterne i Danmark.
For Dansk Folkeparti er det meget vigtigt, at processen med udvikling af strategi, program og bekendtgørelse kommer til at gå så hurtigt som overhovedet muligt, da vi må anerkende, at processen er blevet lidt forsinket.
Jeg har forståelse for, at man er mere eller mindre udmattet ude i landdistrikterne i de foreninger, der arbejder med forskellige processer, der har med det her at gøre – det kan være inden for miljø og økologi eller andre ting.
Lad os nu sende signalet om, at det her lovforslag skal gå rimelig hurtigt igennem.
Lovforslaget har fire hovedformål, nemlig at fremme flere iværksættere i landdistrikterne, at tage hånd om en rig natur, et rent miljø og varierede landskaber, og at bidrage til, at man styrker sammenhængen imellem land og by, hvad der er meget vigtigt efter min opfattelse.
Selvfølgelig bliver der også en større og stærkere konkurrenceevne i fødevare-, skovbrugs- og jordbrugssektoren.
I Dansk Folkeparti har vi lagt vægt på at styrke økologien, og som dagene er gået, efter at aftalen er kommet på plads, kan vi se, at økologien er i fremgang.
Derfor er det vigtigt, at vi hjælper økologerne videre, således at de får mulighed for at udvikle deres koncepter og også får mulighed for en udvikling på eksportområdet.
Det går faktisk godt i Danmark.
Økonomien blomstrer, og arbejdsløsheden er lav, men vi må erkende, at der er områder i Danmark, hvor det kunne gå bedre.
Derfor er landdistriktsprogrammet utrolig vigtigt, så vi kan være med til at skabe et Danmark, hvor uligheden mellem by og land bliver meget mindre.
Jeg må sige, som jeg sagde under den forespørgselsdebat om landdistrikterne, vi havde her i Folketingssalen, at vi i Dansk Folkeparti er meget glade for den aftale, der er lavet, især for, at der er rigtig mange muligheder i den.
Vi ser frem til i Dansk Folkeparti at se, hvordan udviklingen kommer til at gå.
Vi har i den forbindelse jo også en aftale med regeringen.
Det vil sige, vi næsten har vredet armen om på regeringen, og det er os, der har taget i regeringen, således at hvis der er noget, der går galt her, ja, så inviterer vi regeringen til en dialog om, hvordan vi kan komme til at gøre det lidt bedre.
Det skal vi i Dansk Folkeparti nok hjælpe regeringen med.
Med disse bemærkninger vil jeg nu afslutte med endnu en gang at sige, at vi i Dansk Folkeparti ser frem til, at det her kommer hurtigt igennem, altså at der er en hurtig, effektiv og konstruktiv udvalgsbehandling, således at befolkningen i landdistrikterne hurtigst muligt kan få glæde af den her pakke.